昨日之熱一首贈趙彦強
作者：呂本中
朝代：宋

paragraphs: 昨日之熱未爲熱，涼風頗隨團扇發。
今日之熱不可言，西山火炎塵障天。
高樓堅坐若燔炙，常恐秋到無夤緣。
與君相從今幾日，欲度一日如長年。
憶昔京城值秋雨，人家邂逅得細語。
不愁歸舍少薪米，且喜尊前好賓主。
去年君自雲中歸，隔巷尋君相勞苦。
是時強虜在城下，耳猶厭聽賊營鼓。
豈知喪亂到江南，同向宣城過殘暑。
晚來一雨天遂涼，便思約君來對床。
床前適有新酒熟，君醉可舞吾能狂。
醉中談天亦未妨，回船吳中君勿忙。